Oficiālais Vēstnesis 140 E , 09/06/2005 Lpp. 0165 - 0167



P6_TA(2004)0017 Maldīvu salas Eiropas Parlamenta Rezolūcija par politisko situāciju Maldīvu salās Eiropas Parlaments, - ņemot vērā ES faktu vākšanas un izpētes misiju uz Maldīvu salām sakarā ar ārkārtas situācijas ieviešanu, - ņemot vērā ANO Konvenciju pret spīdzināšanu vai citādu cietsirdīgu vai cilvēka cieņu pazemojošu izturēšanos vai sodiem, ko Maldīvu salu valdība parakstīja šā gada maijā, - ņemot vērā Reglamenta 115.panta 5. punktu, A. tā kā ārkārtas situācijas ieviešana un tai sekojošie masveida aresti (194 personas, no kurām10 ir Parlamenta deputāti) ir kompetento iestāžu nesamērīga reakcija uz visādā ziņā miermīlīgu demonstrāciju, B. tā kā Prezidents Gayoom piemēro ieslodzījumu kā līdzekli parlamentārās demokrātijas apspiešanai un pašlaik vada Maldīvu Demokrātisko Partiju, kuras pārstāvji atrodas cietumā, ieskaitot deputātus: bijušo ģenerālprokuroru Dr. Mohamed Munavvar, Ali Faiz, Ilyas Hussein, Ahmed Shafeeq, Ahmed Adil, deputātu un Valsts cilvēktiesību komisijas locekli Dr Hussein Rasheed Hassan, plaši pazīstamu un cienītu diplomātu, bijušo Dienvidāzijas reģionālās sadarbības asociācijas (SAARC) ģenerālsekretāru Ibrahim Hussain Zaki, deputātus Ibrahim Ismail, Mohammed Naseem, Ahmed Athif un Gasim Ibrahim, C. tā kā turpmāk minētie sabiedriskie darbinieki atrodas slepenā apcietinājumā, un ir ziņots, ka viņi ir spīdzināti: Husnoo Alsnood (jurists un Valsts Cilvēktiesību komitejas loceklis), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem un Asad Whaeed, D. tā kā Komisijas nesenākajā valsts stratēģijas dokumentā ir uzskaitītas šādas problēmas, par kuru esību Maldīvu salās ir zināms: patvaļīgs arests, apcietinājums slepenībā, neatkarīgas tiesu sistēmas trūkums, kā arī tajā norādīts, ka ir ierobežotas indivīda brīvības, E. tā kā protests notika nolūkā prasīt konstitucionālu reformu un politisko ieslodzīto atbrīvošanu, F. tā kā šajā mazajā Klusā Okeāna salā pēdējos 26 gadus ir valdījis stingrs totalitārs režīms, G. tā kā Maldīvu salu vēlēšanu sistēmai ir ļoti būtiski trūkumi, jo tā balstīta uz vienpartijas sistēmu, un arī tiesu sistēma ir neobjektīva, H. tā kā šis ir izšķirošs brīdis reformu procesam Maldīvu salās, I. tā kā Prezidents Gayoom ir ierosinājis Konstitūcijā veikt izmaiņas, kas mazinātu viņa pilnvaras un ļautu politisko partiju darbību valstī, bet režīma oponenti jebkādas piedāvātās izmaiņas vērtē ļoti skeptiski, J. tā kā ES delegācijai, kas salas apmeklēja, neļāva ar apcietinātajiem tikties, K. tā kā Maldīvu salas 1991.gada 13. martā parakstīja ANO Konvenciju par bērnu tiesībām, tomēr joprojām turpina nepilngadīgos turēt cietumos, L. tā kā Maldīvu salas ir starptautiskā līmenī apliecinājušas savas saistības novērst visa veida dzimumu diskrimināciju, parakstot 1993.gada 31.jūlijā ANO Konvenciju par sieviešu visa veida diskriminācijas novēršanu, M. tā kā šajā iebaidīšanas gaisotnē Maldīvu salu pilsoņiem ir liegta vārda un izteiksmes brīvība un Prezidents uzrauga plašsaziņas līdzekļus, N. tā kā Maldīvu salām ir īpašas attiecības ar Eiropas Savienību un tāsgūst labumu no palīdzības attīstības jomā, O. tā kā tirdzniecības apjoms ar Maldīvu salām ir palielinājies un imports no tām 2002. gadā sasniedza 38 miljonus euro, P. tā kā sadarbībai ar Maldīvu salām Komisija ir darījusi pieejamus līdzekļus 2 miljonu euro apjomā, Q. tā kā Maldīvu salas pieder pie vismazāk attīstīto valstu grupas un tās attīstība ir ļoti atkarīga no citām valstīm, R. tā kā Eiropas Savienība nepiešķir palīdzību korumpētiem režīmiem — valstīm, kas nepilda savas starptautiskās saistības, bet obligāti nosacījumi palīdzības saņēmējai valstij ir tās panākumi labas pārvaldes, tiesiskuma un cilvēktiesību jomā, kā arī saistību pildīšana reformu jomā, S. tā kā ES vērīgi sekos notikumu attīstībai saskaņā ar Kotonū nolīgumā un ar to saistītos nolīgumos iekļautajiem noteikumiem attiecībā uz cilvēktiesībām, T. tā kā neskatoties uz to, ka Prezidents Gayoom pagātnē ir guvis panākumus plaukstošas tūrisma nozares izveidē, viņš ir arī izveidojis to, ko var raksturot tikai kā plaukstošu ģimenes uzņēmumu un politisku tīklu visā valsts teritorijā, U. tā kā 106451 Itālijas, 77642 Vācijas un 71440 Lielbritānijas iedzīvotāju, neskaitot viesus no citām valstīm, ir apmeklējuši Maldīvu salas, nezinot, ka Maldīvu salu varas iestādes neievēro pamattiesības un cilvēktiesības, kā arī bez tiesas ieslodzīto skaitu; 1. aicina prezidentu Gayoom nekavējoties atsaukt ārkārtas situāciju Maldīvu salās, nodrošināt pamattiesības un cilvēktiesības visiem to pilsoņiem un atbrīvot demokrātisko reformu aizstāvjus, kurus arestēja 2004. gada 14. augustā; 2. aicina valdību turpināt atklātas un dziļas reformas, kas ir labākais veids, lai valstī nodrošinātu stabilitāti; 3. izsaka cerību, ka tiks īstenoti apsolītie demokrātiskie procesi, īpaši tie, kas ved pie politiska plurālisma un brīvības izvēlēties savus priekšstāvjus; 4. aicina drīz slēgt nolīgumu ar Starptautisko Sarkanā Krusta komiteju par cietumu uzraudzīšanu; 5. aicina Komisiju un dalībvalstis nekavējoties pārtraukt jebkādas tādas palīdzības sniegšanu, kura nav humānā palīdzība, un nekavējoties noteikt ieceļošanas aizliegumu, lai novērstu iespējas valdības locekļiem un citām amatpersonām ieceļot Eiropas Savienības dalībvalstīs; 6. aicina ES un dalībvalstu valdības noteikt, kur ārzemju bankās ir noguldīti Maldīvu salu valdības līdzekļi; 7. aicina Eiropas Savienību izteikt stingrus brīdinājumus par cilvēktiesību stāvokli šajā valstī visiem tūristiem, kas plāno Maldīvu salas apmeklēt; 8. aicina Komisiju uzsākt oficiālu ilgtermiņa izglītojošu programmu Eiropas Savienībā, lai tūristi, izvēloties savu ceļojuma mērķi, zinātu par cilvēktiesību stāvokli dažādās valstīs un būtu brīdināti par valstīm, kur tas neatbilst starptautiskajiem standartiem; 9. aicina Maldīvu salu valdību ļaut Eiropas Savienības delegācijai tikties ar personām, kas piedalījās demonstrācijā demokrātijas atbalstam; 10. uzdod tā priekšsēdētājam nosūtīt šo rezolūciju Komisijai, Padomei, Apvienoto Nāciju Organizācijas ģenerālsekretāram, Britu Sadraudzības valstīm, Amerikas Savienoto Valstu valdībai, Pasaules Tūrisma organizācijai un visām ar tūrismu saistītajām struktūrām, IATA un ATOL licencētajiem tūrisma operatoriem un aviosabiedrībām, Indijas valdībai un Dienvidāzijas reģionālās sadarbības asociācijas valstīm. --------------------------------------------------